किपू - मालपोत ज्याकुथिं हे स्थानीय निकायया स्वीकृति मदयेक हे जग्गा खण्डीकरण यायेगु ज्यायात साथ बियाच्वंगु खँ धाःगु दु । किपू नगरपालिकाया उपमेयर सरस्वती रिजालं म्हिगः नगरपालिकाया नियमित पत्रकार सम्मेलनय् न्ववासें किपुली जग्गा प्लटिङ याइपिंसं स्थानीय निकाययाके स्वीकृति तकं मकासे थः यथे डोजर चले यानाच्वंगु खँ धासें थज्याःगु ज्याय् मालपोत ज्याकुथिं तकं साथ बियाच्वंगु खँ धयादीगु दु ।
अथेहे वय्कलं किपुली त्वःनेगु लःया समस्याया ७५ प्रतिशत समाधान जुइधुंकूगु दावी नं यानादीगु दु । किपू किपुली त्वःते लःया समस्या ७५ प्रतिशत समाधान जुइधुंकूगु खँ धयादिसें कीपू डाँडा व ट्याङ्लाफाँटय् जक त्वःतेगु लःया समस्या दनीगु खँ धयादीगु खः । वय्कलं किपूया थीथी थासय् सतक तब्या यायेगु ज्या जुयाच्वंगु खँ न्ह्यथँसें किपूया सतकय् पूवंक धू मुक्त धाःसा यायेमफुनिगु खँयात नं स्वीकार यानादीगु दु । किपू नगरपालिकाया प्राथमिकता किपूया मू सतक दयेकेगुली दुगु धयादिसें वय्कलं मू सतकय् वइगु दँया दुने धू मुक्त यायेफइगु खँ नं धयादीगु दु ।
